**Γαλλικός κινηματογράφος**

Οι μαθητές των Δ΄, Ε΄ και Στ΄ τάξεων τού Γαλλικού τμήματος των Αρσακείων-Τοσιτσείων Δημοτικών Εκάλης παρακολούθησαν τη γαλλική ταινία «Ο Αστερίξ και ο Οβελίξ στη Βρετανία» (Astérix et Obélix en Bretagne) στον κινηματογράφο Κοσμόπολις.

Η ταινία με πολλά κωμικά στοιχεία περιγράφει τις περιπέτειες των γνωστών ηρώων όταν η βασίλισσα τής Αγγλίας μπροστά στην απειλή του Καίσαρα να κατακτήσει τη Βρετανία ζητά τη βοήθειά τους. Στην ιστορία εμπλέκονται οι Ρωμαίοι, οι Βρετανοί, οι Γαλάτες και οι Νορμανδοί. Κατά την επαφή ή και σύγκρουσή τους, διάφορα πολιτισμικά στοιχεία τού κάθε λαού βγαίνουν στην επιφάνεια με γκροτέσκο τρόπο, αναδεικνύοντας τον χαρακτήρα και την ιστορία του: αγγλική προφορά, το τσάι, οι πανοπλίες των Ρωμαίων, το ταμπεραμέντο ξενοιασιάς των Γαλατών.

Οι ιστορικές αναφορές και τα πολιτιστικά στοιχεία που πλαισιώνουν την ταινία καθώς και η ερμηνεία των ρόλων από σπουδαίους Γάλλους ηθοποιούς έφεραν τους μικρούς μαθητές πιο κοντά στη γαλλική κουλτούρα.